Sindicatul Lucrătorilor Poştali din România (SLPR) anunță că a fost declanșată o grevă de avertisment în aproape toate oficiile poştale din ţară. Astăzi, timp de două ore nu se lucrează cu publicul.
Astăzi, între orele 8 și 10, lucrătorii din Poșta Română, care sunt membrii sindicatului SPLR, vor întrerupe lucrul și vor ieși în fața oficiilor poștale.
Totodată, va fi întreruptă și activitatea de lucru cu publicul.
"La momentul de faţă, peste două treimi din salariaţii Poştei Române sunt la nivelul minim de subzistenţă, aceştia fiind salarizaţi cu salariul minim pe economie. Raportat la această situaţie, revendicările pe care le-am avut în cadrul negocierilor colective, a fost vorba despre o creştere salarială de 400 de lei net şi o creştere a sporului de loialitate cu un procent între 5% şi 10%.
Restul a fost să se menţină textul contractului colectiv de muncă în forma în care a fost agreat la negocierea anterioară textul care reglementează în general drepturile şi obligaţiile părţilor prin contractul de muncă. Nu s-a ajuns la niciun consens până la momentul de faţă", a declarat vicepreşedintele BNS, Mircea Burlacu, citat de adevarul.ro.
În cazul în care revendicările salariale ale sindicaliștilor nu vor fi rezolvate, urmează greva generală.